ORDIN nr. 1.879 din 16 decembrie 2019

privind aprobarea criteriilor şi procedurilor de acreditare şi reacreditare a unităţilor sanitare în care se pot derula programe de rezidenţiat, precum şi reglementarea unor măsuri necesare aplicării Ordonanţei Guvernului nr. 18/2009 privind organizarea şi finanţarea rezidenţiatului

|  |  |
| --- | --- |
| EMITENT | **** MINISTERUL SĂNĂTĂŢII |

Publicat în  MONITORUL OFICIAL nr. 1010 din 16 decembrie 2019

**Data intrării în vigoare 16-12-2019**

**Formă consolidată valabilă la data 06-02-2020**

**Prezenta formă consolidată este valabilă începând cu data de 10-01-2020 până la data de 06-02-2020**

Notă CTCE Forma consolidată a ORDINULUI nr. 1.879 din 16 decembrie 2019, publicat în Monitorul Oficial nr. 1010 din 16 decembrie 2019, la data de 06 Februarie 2020 este realizată prin includerea modificărilor și completărilor aduse de: RECTIFICAREA nr. 1.879 din 16 decembrie 2019; ORDINUL nr. 1.959 din 30 decembrie 2019; ORDINUL nr. 8 din 9 ianuarie 2020.

Conţinutul acestui act aparţine exclusiv S.C. Centrul Teritorial de Calcul Electronic S.A. Piatra-Neamţ şi nu este un document cu caracter oficial, fiind destinat informării utilizatorilor.

Văzând Referatul de aprobare nr. VSC 2.506/2019 al Centrului de resurse umane în sănătate publică din cadrul Ministerului Sănătăţii,

având în vedere prevederile Ordonanţei de urgenţă a Guvernului nr. 74/2019 pentru modificarea şi completarea Ordonanţei Guvernului nr. 18/2009 privind organizarea şi finanţarea rezidenţiatului, precum şi pentru completarea Legii nr. 95/2006 privind reforma în domeniul sănătăţii, ale Ordonanţei Guvernului nr. 18/2009 privind organizarea şi finanţarea rezidenţiatului, aprobată prin Legea nr. 103/2012, cu modificările şi completările ulterioare,în temeiul art. 7 alin. (4) din Hotărârea Guvernului nr. 144/2010 privind organizarea şi funcţionarea Ministerului Sănătăţii, cu modificările şi completările ulterioare,

ministrul sănătăţii emite următorul ordin:

Articolul 1

Se aprobă criteriile de acreditare şi reacreditare a unităţilor sanitare în care se pot derula programe de rezidenţiat, prevăzute în anexa nr. 1 la prezentul ordin.

Articolul 2

Abrogat.

La data de 30-12-2019 Articolul 2 a fost abrogat de Punctul 1, Articolul I din ORDINUL nr. 1.959 din 30 decembrie 2019, publicat în MONITORUL OFICIAL nr. 1050 din 30 decembrie 2019

Articolul 3

Se aprobă procedurile de acreditare şi reacreditare a unităţilor sanitare în care se pot derula programe de rezidenţiat, prevăzute în anexa nr. 3 la prezentul ordin.

Articolul 4

(1) Cererea de acreditare/reacreditare se depune la Ministerul Sănătăţii, prin direcţiile de sănătate publică judeţene şi a municipiului Bucureşti, şi va fi însoţită de documentaţia privind îndeplinirea criteriilor generale şi/sau a celor specifice, după caz.

(2)Documentaţia prevăzută la alin. (1) va fi însoţită de o declaraţie pe propria răspundere a reprezentantului legal al unităţii solicitante.

(3) Cererea va fi însoţită obligatoriu de lista nominală a responsabililor de formare şi, după caz, a directorilor de program sau îndrumătorilor de rezidenţiat, cu precizarea specialităţii, gradului profesional şi, după caz, a funcţiei didactice sau de cercetare.

Articolul 5

Aprobarea de acreditare/reacreditare se emite de către ministrul sănătăţii sub forma unui aviz, în baza referatului iniţiat de Centrul de Resurse Umane în Sănătate Publică.

Articolul 6

(1) Coordonatorul de rezidenţiat poate avea unul sau mai mulţi responsabili de formare, aparţinând unităţilor sanitare care respectă criteriile privind acreditarea şi reacreditarea. Coordonatorul poate solicita Ministerului Sănătăţii completarea listei şi cu acele unităţi sanitare care nu sunt afiliate centrului universitar din care face parte coordonatorul, dar pot însă asigura anumite module, prevăzute în curricula de pregătire.

(2) Ministerul Sănătăţii centralizează şi elaborează lista unităţilor sanitare acreditate în care se desfăşoară programele de rezidenţiat.

(3)Coordonatorul de rezidenţiat sau directorul de program de rezidenţiat, după caz, selectează din lista prevăzută la alin. (2) responsabilii de formare aferenţi, astfel încât să fie acoperită întreaga arie de module de formare a rezidenţilor din programul de pregătire.

(4) Coordonatorii de rezidenţiat sau directorul de program de rezidenţiat, după caz, au/are obligaţia să se asigure că rezidenţii pot alege, liber, rotaţiile de stagii în toate unităţile sanitare acreditate, conform curriculei şi în ordinea mediilor.

Articolul 7

Pentru unităţile sanitare prevăzute în anexa nr. 3 la Ordinul ministrului sănătăţii publice şi al ministrului educaţiei, cercetării şi tineretului nr. 1.141/1.386/2007 privind modul de efectuare a pregătirii prin rezidenţiat în specialităţile prevăzute de Nomenclatorul specialităţilor medicale, medico-dentare şi farmaceutice pentru reţeaua de asistenţă medicală, cu modificările şi completările ulterioare, procedura de reacreditare se va derula începând cu anul 2020.

Articolul 8

Pregătirea în rezidenţiat în unităţi sanitare, altele decât cele prevăzute la art. 7, începând cu sesiunea de rezidenţiat din data de 8 decembrie 2019, este posibilă numai dacă până la data de 11 ianuarie 2020 solicitanţii depun la Ministerul Sănătăţii, prin direcţiile de sănătate publică judeţene şi a municipiului Bucureşti, documentaţia completă, conform anexei nr. 3.

La data de 30-12-2019 Articolul 8 a fost modificat de Punctul 2, Articolul I din ORDINUL nr. 1.959 din 30 decembrie 2019, publicat în MONITORUL OFICIAL nr. 1050 din 30 decembrie 2019

Articolul 9

Unităţile sanitare, altele decât cele prevăzute la art. 7, vor putea efectua pregătirea în rezidenţiat începând cu data de 1.02.2020 numai după asumarea îndeplinirii tuturor criteriilor necesare acreditării.

Articolul 10

Pentru anul 2020, unităţile sanitare private care doresc pregătirea rezidenţilor depun la Ministerul Sănătăţii până la data de 31.12.2019 o declaraţie pe propria răspundere, asumată de reprezentantul legal al unităţii sanitare private, în care declară că întruneşte cumulativ criteriile generale prevăzute în anexa nr. 1.

Articolul 11

Începând cu data intrării în vigoare a prezentului ordin, orice dispoziţie contrară a prezentului ordin se abrogă, în mod expres.

Articolul 12

Anexele nr. 1-3 fac parte integrantă din prezentul ordin.

Articolul 13

Prezentul ordin se publică în Monitorul Oficial al României, Partea I.

**Ministrul sănătăţii,**

**Victor Sebastian Costache**

Bucureşti, 16 decembrie 2019.

Nr. 1.879.

Anexa nr. 1

CRITERIILE DE ACREDITARE ŞI REACREDITARE

a unităţilor sanitare în care se pot derula programe de rezidenţiat

Criteriile de acreditare şi reacreditare a unităţilor sanitare în care se desfăşoară programele de rezidenţiat sunt:

A.Criterii generaleAcreditarea unei unităţi sanitare pentru pregătirea în rezidenţiat se face pe baza următoarelor criterii:

a)acreditarea de către Autoritatea Naţională de Management al Calităţii în Sănătate a unităţii sanitare;

b)existenţa responsabililor de formare dintre cei care deţin funcţiile de şef de secţie, şef laborator sau farmacist-şef;

c)existenţa îndrumătorilor de rezidenţiat, medici primari sau specialişti, cu experienţă de cel puţin 5 ani în domeniul specialităţii respective, care să asigure îndrumarea şi formarea rezidenţilor pe durata modulelor în domeniul respectiv;

d)dotarea necesară pentru acordarea asistenţei medicale de specialitate pacienţilor, cu patologii diverse, astfel încât să asigure acoperirea baremului de manopere, proceduri, tehnici diagnostice şi terapeutice pentru specialitatea în care se acordă acreditarea pentru pregătirea în rezidenţiat;

e)dovada încadrării de personal specializat, care să îndeplinească atribuţiile ce revin responsabilului de formare şi îndrumătorului de rezidenţiat pentru a asigura formarea şi îndrumarea rezidenţilor pe durata modulelor în domeniul respectiv;

f)unităţile sanitare private vor îndeplini, pe lângă criteriile prevăzute la lit. a)-e), şi criteriul existenţei în unitate a secţiilor/compartimentelor clinice care asigură asistenţă medicală.

La data de 23-12-2019 Litera A. din Anexa nr. 1 a fost modificată de RECTIFICAREA nr. 1.879 din 16 decembrie 2019, publicată în MONITORUL OFICIAL nr. 1034 din 23 decembrie 2019

B.Criterii specifice

1. pentru specialitatea medicină de familieUnităţile sanitare în care se desfăşoară programe de rezidenţiat în specialitatea medicină de familie sunt:

a)cabinete medicale individuale de medicină de familie, în care desfăşoară activitate medici primari sau specialişti cu minimum 5 ani vechime în specialitatea medicină de familie aflate într-o relaţie contractuală cu o casă de asigurări de sănătate;

b)ambulatorii de specialitate, centre de diagnostic şi tratament şi alte structuri medicale încadrate cu medici primari sau specialişti cu minimum 5 ani vechime, confirmaţi în specialităţile corespondente din curriculă.

2. pentru specialitatea medicină de urgenţă

a)Unitatea de primire a urgenţelor funcţionează în cadrul unui spital regional sau judeţean.

b)Numărul minim/an al cazurilor critice şi al cazurilor de urgenţă necritice înregistrate în unitatea primiri urgenţe este de 20.000 de pacienţi.

C.Criterii pentru specialităţile medico-dentare:

a)existenţa a cel puţin unui cadru didactic universitar;

b)dotarea necesară pentru acordarea asistenţei medicale de specialitate pacienţilor, cu patologii diverse, astfel încât să asigure acoperirea baremului de manopere, proceduri, tehnici diagnostice şi terapeutice pentru specialitatea în care se acordă acreditarea pentru pregătirea în rezidenţiat;

c)existenţa a cel puţin unui îndrumător de rezidenţiat, medic dentist primar sau medic dentist specialist cu experienţă de cel puţin 5 ani în domeniul specialităţii respective, care să asigure îndrumarea şi formarea rezidenţilor pe durata modulelor în domeniul respectiv;

d)dovada încadrării cu personalul prevăzut la lit. a) şi c).

La data de 10-01-2020 Anexa nr. 1 a fost completată de Punctul 1, Articolul I din ORDINUL nr. 8 din 9 ianuarie 2020, publicat în MONITORUL OFICIAL nr. 14 din 10 ianuarie 2020

Anexa nr. 2

Abrogată.

La data de 30-12-2019 Anexa nr. 2 a fost abrogată de Punctul 3, Articolul I din ORDINUL nr. 1.959 din 30 decembrie 2019, publicat în MONITORUL OFICIAL nr. 1050 din 30 decembrie 2019

Anexa nr. 3

PROCEDURILE DE ACREDITARE ŞI REACREDITARE

a unităţilor sanitare în care se pot derula programe de rezidenţiat

Procedura de acreditare/reacreditare a unităţilor sanitare interesate să efectueze pregătirea în rezidenţiat este următoarea:

a)dosarul conţinând documentele necesare acreditării/reacreditării, asumate sub semnătură de către reprezentantul legal, se depune la direcţia de sănătate publică judeţeană şi a municipiului Bucureşti, după caz, unde îşi desfăşoară activitatea unitatea sanitară;

b)direcţia de sănătate publică judeţeană şi a municipiului Bucureşti, după caz, analizează dosarul şi înaintează Ministerului Sănătăţii, în maximum 10 zile lucrătoare de la data depunerii dosarului, propunerea de acreditare/reacreditare în vederea derulării programului de rezidenţiat, cu precizarea specialităţilor pentru care se face acreditarea;

c)avizul privind acreditarea/reacreditarea se emite de către ministrul sănătăţii în baza unui referat iniţiat de Centrul de resurse umane în sănătate publică.

d)pentru specialităţile medico-dentare, prin excepţie de la lit. a) şi b), dosarul conţinând documentele necesare acreditării/reacreditării, asumate sub semnătură de reprezentantul legal al unităţii sanitare respective, se depune la direcţia de sănătate publică de pe raza teritorială unde îşi are sediul instituţia de învăţământ superior acreditată, din domeniul sănătate, unde este încadrat personalul prevăzut la lit. C.a) din anexa nr. 1;

La data de 10-01-2020 Anexa nr. 3 a fost completată de Punctul 2, Articolul I din ORDINUL nr. 8 din 9 ianuarie 2020, publicat în MONITORUL OFICIAL nr. 14 din 10 ianuarie 2020

e)propunerea de acreditare/reacreditare menţionată la lit. d) se înaintează Ministerului Sănătăţii de către direcţia de sănătate publică, în maximum 10 zile lucrătoare de la data depunerii dosarului, cu precizarea specialităţilor pentru care se face acreditarea.

La data de 10-01-2020 Anexa nr. 3 a fost completată de Punctul 2, Articolul I din ORDINUL nr. 8 din 9 ianuarie 2020, publicat în MONITORUL OFICIAL nr. 14 din 10 ianuarie 2020

-----